יוסף הכהן

יוסף בן יהושע בן מאיר הכהן (1496 – ~1577/8) היה רופא, מלומד והיסטוריון יהודי.

 קורות חיים 
הכהן נולד בשנת 1496 באביניון שבצרפת להורים ממגורשי ספרד. בהיותו בן חמש היגר עם משפחתו לג'נובה שבאיטליה בשל גירוש יהודי פרובאנס בשנת 1516 נאלצה משפחתו לעבור לנובי , וכשנתיים לאחר מכן נשא שם לאשה את פאלומה, בתו של רבה של בולוניה, אברהם בן משה הכהן. בשנת 1538 חזר הכהן עם משפחתו לג'נובה שם שימש כרופא, בדומה לאביו. לזוג נולדו שלושה בנים ושתי בנות, אך שניים מבניו נפטרו תוך פרק זמן קצר בנסיבות טרגיות ולאחר מספר שנים נפטר הבן הנוסף.

כאשר נאלצו הרופאים היהודים לעזוב את ג'נובה בשנת 1550, התיישב הכהן עם משפחתו בוולטאגיו שם המשיך לשמש כרופא. כאשר גורשו היהודים מנפת ג'נובה עברה המשפחה לקוסטלאטו (), אך בשנת 1971 חזר הכהן לג'נובה וישב בה עד מותו, ככל הנראה במהלך 1577/8. הכהן היה מעורב בשחרור יהודים שבויים בעקבות המלחמות ברחבי הים התיכון (באזור טורקיה, יוון, איטליה ותוניס) במהלך שנות השלושים והארבעים של המאה השש-עשרה.

יוסף הכהן רכש השכלה רחבה הן בלימודים מסורתיים יהודיים הן בתחומים רוח ומדע שונים. במהלך חייו כתב מספר חיבורים עבריים בנושאים שונים, כמו גם אגרות ושירים שנשתמרו ברובם בכתבי יד.

 חיבוריו 
יוסף הכהן התעניין בתחומים רבים, ביניהם רפואה, היסטוריה ופוליטיקה, מדע, לשון וספרות.

אחד מחיבוריו המוכרים בתחום ההיסטורי-פוליטי הוא: "דברי הימים למלכי צרפת ולמלכי בית אוטומאן התוגר", אשר הושלם בשנת 1553 ונדפס בהמשך אותה שנה בסביונטה. בהקדמה לספרו כתב כי ניתן למצוא בו: "רוב התלאות אשר מצאונו בארצות הגוים מיום גְלוֹת יהודה מעל אדמתו עד היום הזה", "את מלחמות מלכי הגוים אשר נלחמו בארץ יהודה וירושלם" "ואת גירושי צרפת וספרד", אך למעשה אין זה חיבור המתאר רק אירועים בהיסטוריה היהודית, אלא אירועים רבים אחרים מההיסטוריה של זמנו, הן מרחבי אירופה הן מהאימפריה העות'מאנית. האירועים בספר כתובים לפי סדר כרונולוגי, וכתובים בעברית עשירה בעלת סגנון מקראי.

חיבור היסטורי נוסף פרי עטו הוא ספר עמק הבכא, המתאר את קורות עם ישראל מחורבן בית המקדש השני, ומתמקד בתלאות ובצרות שחוו היהודים במהלך ההיסטוריה. הכהן השלים חיבור זה בשנת 1557, אך הוא הועתק בכתבי יד, ונדפס לראשונה בווינה בשנת 1852. הספר נעשה מוכר בעולם היהודי במהלך העת החדשה, והיו קהילות באיטליה שאף נהגו לקרוא בו בתשעה באב.

למעשה, מלבד שני חיבורים אלו, כתביו של הכהן נותרו בכתבי יד ולא נדפסו (מלבד אלו שהתפרסמו במהדורות אקדמיות במחצית השנייה של המאה העשרים). חיבורים אלו התבססו על ידע נרחב בתחומי העניין השונים של הכהן, ואף על ספרים שקרא בעברית, ספרדית, איטלקית, לטינית וייתכן שאף בלשונות נוספות.

כתביו הנוספים של הכהן הם:
 מקיץ נרדמים, אשר נכתב סביב שנת 1546 – זהו חיבור רפואי, שעיקרו רשימת מרשמים של תרופות לבעיות שונות. חלקו הראשון מבוסס על חיבורו של הרופא היהודי-ספרדי מאיר אלגואדיש, אך הכהן הוסיף רשימות בלטינית להכנת התרופות ומרשמים רבים נוספים, כדוגמת תרופות לעגבת (שכונה בחיבורו: ״החולי הצרפתי״).
 מציב גבולות עמים, שהושלם בשנת 1555 – זהו תרגום ועיבוד לספר הגאוגרפיה של יוהנס בואמוס על העולם, שכלל את שלוש היבשות: אפריקה, אסיה ואירופה.רפאל ש' וינברג, "יוסף בן יהושע הכהן וספרו מציב גבולות עמים," סיני עב (תשל"ג), עמ' שלג-שסד
 ספר האינדיאה החדשה וספר פירנאנדו קורטיש – תרגום ועיבוד לשני החלקים של ספרו של הספרדי פרנסיסקו לופס דה גומארה המתאר בהרחבה את הכיבוש הספרדי של אמריקה. החיבור הושלם בשנת 1557.
 ביאור מלות לא נודעו אצלינו – גלוסאר קצר למלים ומונחים, שמקורן בלשונות ילידיות של מקסיקו.לימור מינץ-מנור, ״מסעות יוסף באמריקה: ידע, אספנות וחידוש בעידן התגליות״, בתוך: אבריאל בר לבב, דב סטוצ׳ינסקי ומיכאל הד (עורכים), בדרך אל המודרנה - שי ליוסף קפלן, מרכז זלמן שז״ר, תשע״ט, עמ׳ 93 - 124.
 פלס השמות, שנשלם ככל הנראה בשנת 1561 – גלוסאר אלפא-ביתי לשמות ומושגים עבריים מן המקרא.
 אגרת לימוד, חיבור אשר נשלם בשנת 1567 וכולל רשימת נוסחאות שונות של דברי ברכה ופנייה, המיועדים לכותבי אגרות.

לקריאה נוספת
 אברהם דוד (מהדיר), אגרונו של יוסף הכהן בעל עמק הבכא, עם מבוא מפורט, ירושלים תשמ״ו
 אברהם דוד (עורך), היסטוריון בסערות רוח: דמותו ואופיו של ההיסטוריון יוסף הכהן בעל עמק הבכא המשתקפים מקובץ איגרותיו האישיות, ערך והתקין עם מבוא והערות אברהם דוד. ירושלים: בית דוד, תשס"ה 2004
 יוסף הכהן, ספר דברי הימים למלכי צרפת ובית אוטומאן, ערך, ההדיר ופירש ראובן בונפיל, ירושלים: הוצאת הספרים ע"ש י"ל מאגנס, 2020
 יוסף הכהן, ספר עמק הבכא, ערך, ההדיר ופירש ראובן בונפיל, ירושלים: הוצאת הספרים ע"ש י"ל מאגנס, 2020
 ראובן בונפיל, חיי יוסף – רומן הסטורי, הוצאת ספרים ע"ש י"ל מאגנס, ירושלים 2022 (רומן ספרותי המבוסס על חייו וספריו של יוסף הכהן)
 Yosef Hayim Yerushalmi: Clio and the Jews: Reflections on Jewish Historiography in the Sixteenth Century. In: Proceedings of the American Academy for Jewish Research 46-47 (1979/1980),pp.607–638
 ראובן בונפיל, ״תנאי יופי האשה שלוש ושלושים: עיון בשיר של יוסף הכהן (בעל עמק הבכא)״, בתוך: ספר זיכרון לפרופ' מאיר בניהו. עורכים: משה בר אשר, יהודה ליבס, משה עסיס ויוסף קפלן (כרכים א' וב'). ירושלים: כרמל, תשע״ט, עמ׳ 595 - 559.
 Martin Jacobs, " Joseph ha-Kohen, Paolo Giovio, and Sixteenth-Century Historiography," in Cultural Intermediaries: Jewish Intellectuals in Early-Modern Italy, ed. David B. ,Giuseppe Veltri (Philadelphia: University of Pennsylvania Press, 2004): 67-85
 Martin Jacobs, "Sephardic Migration and Cultural Transfer: The Ottoman and Spanish Expansion through a Cinquecento Jewish Lens," Journal of Early Modern History 21, no. 6 (2017): 516-542
 Martin Jacobs, Empire from the Margins: Early Modern Jewish Historians on the Spanish and Ottoman Expansion (Philadelphia: University of Pennsylvania Press, 2025) ISBN 978-1-5128-2769-9, Part II.
קישורים חיצוניים
 כל חיבוריו של יוסף הכהן, בקטלוג של הספרייה הלאומית
 יוסף הכהן, ספרי דברי הימים למלכי צרפת ובית אוטומאן התוגר, סביונטה שי״ד, באתר היברובוקס
 יוסף הכהן, 


 יום העיון: "היסטוריה, סיפור ומציאות" לרגל צאת ספריו של פרופ' ראובן בונפיל על יוסף הכהן, יוטיוב

הערות שוליים

קטגוריה:רופאים יהודים איטלקים
קטגוריה:היסטוריונים יהודים איטלקים
קטגוריה:היסטוריונים יהודים צרפתים
קטגוריה:היסטוריונים מימי הביניים
קטגוריה:רופאים איטלקים במאה ה-16
קטגוריה:יהודי איטליה במאה ה-16
קטגוריה:ילידי 1496